CELEX: 52013PC0247
Language: mt
Date: 2013-05-02
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (UE) Nru 691/2011 dwar il-kontijiet ekonomiċi ambjentali Ewropej

|
			
		
		
		52013PC0247
		
			Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (UE) Nru 691/2011 dwar il-kontijiet ekonomiċi ambjentali Ewropej /* COM/2013/0247 final - 2013/0130 (COD) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Ir-Regolament (UE) Nru 691/2011 dwar
il-kontijiet ekonomiċi ambjentali Ewropej ġie adottat
fis-6 ta’ Lulju 2011. Dan ikopri tliet moduli: il-kontijiet
tal-emissjonijiet fl-arja, it-taxxi ambjentali u l-kontijiet tal-fluss
tal-materjal. 
L-Artikolu 10 tar-Regolament fih lista
ta’ moduli ġodda possibbli li se jiġu introdotti iktar tard
abbażi tal-proposti tal-Kummissjoni. L-ewwel tliet moduli ġodda
elenkati fl-Artikolu 10 huma koperti b'dan l-abbozz li jemenda
r-Regolament: l-infiq għall-protezzjoni ambjentali, is-settur tal-prodotti
u s-servizzi ambjentali u l-kontijiet tal-enerġija. 
L-utenti jenfasizzaw ħafna l-analiżi
u l-applikazzjonijiet tal-kontijiet ambjentali fl-immudellar u fil-prospetti,
kemm biex jitħejjew il-proposti dwar il-politiki kif ukoll biex isir
ir-rappurtar dwar l-implimentazzjoni u l-impatti tal-politiki. Il-moduli
l-ġodda se jippermettu l-espansjoni tas-settijiet tad-dejta integrati li
huma disponibbli għal dawn l-applikazzjonijiet u l-analiżi. 
L-Artikolu 4 tar-Regolament jipprevedi li
l-Istati Membri jwettqu studji pilota fuq bażi volontarja biex jittestjaw
kemm hija possibbli l-introduzzjoni ta’ moduli ġodda. Tlestew diversi
studji pilota li wrew b’mod ċar li huwa possibbli li jiġu introdotti
t-tliet moduli l-ġodda.
Il-kontabilità ambjentali tuża d-dejta
eżistenti biex tikkumpila l-kontijiet. Ma hemm bżonn tal-ebda
ġbir ġdid ta’ dejta għall-implimentazzjoni tal-moduli
l-ġodda. Se jkun hemm użu aħjar ta’ informazzjoni minn strumenti
eżistenti ta’ ġbir ta’ dejta.
Il-Kummissjoni tal-Istatistika
tan-Nazzjonijiet Uniti adottat is-Sistema ta’ Kontijiet Ekonomiċi
Ambjentali (SEEA) bħala standard internazzjonali tal-istatistika
fit-43 sessjoni tagħha fi Frar 2012. Il-moduli l-ġodda
proposti huma konformi għal kollox mas-SEEA.
Ir-Regolament ta' emenda propost huwa konformi
mal-Istrateġija Ewropea għall-Kontijiet Ambjentali (SEKA 2008).
Din se tiżgura li l-Istituti Nazzjonali tal-Istatistika (INI) jistgħu
jespandu x-xogħol tagħhom dwar il-kontabilità ambjentali,
bl-għan ewlieni li jipprovdu dejta ta’ kwalità tajba, armonizzata u
f’waqtha.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
Il-proposta ġiet diskussa, fil-qafas
tas-Sistema Statistika Ewropea, bi produtturi u utenti tad-dejta fuq livell
tekniku permezz ta’ konsultazzjonijiet bil-miktub, f’task forces, fil-gruppi
ta’ ħidma rilevanti dwar Kontijiet Ambjentali u dwar Statistiki tal-Infiq
Ambjentali f'Marzu 2012, u mad-diretturi għall-istatistiki u
l-kontijiet ambjentali f'April u f'Novembru 2012.
3.           ELEMENTI LEGALI TAL-PROPOSTA
L-għan ta’ dan l-att ta’ emenda propost
huwa li jiżgura l-komparabbiltà internazzjonali tal-kontijiet
ekonomiċi ambjentali billi jestendi l-kopertura
tar-Regolament 691/2011 għal aktar moduli kif elenkati
fl-Artikolu 10 tar-Regolament.
L-att propost jikkonċerna kwistjoni
taż-ŻEE u għalhekk għandu jestendi għaż-Żona
Ekonomika Ewropea.
4.           IMPLIKAZZJONI BAĠITARJA
Il-proposta ma għandha l-ebda
implikazzjoni ġdida fuq il-baġit tal-Unjoni.
2013/0130 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jemenda r-Regolament (UE) Nru 691/2011
dwar il-kontijiet ekonomiċi ambjentali Ewropej
(Test b’rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b’mod partikolari l-Artikolu 338(1)
tiegħu,
Wara li kkunsidraw il-proposta tal-Kummissjoni
Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Filwaqt li jaġixxu skont
il-proċedura leġiżlattiva ordinarja,
Billi:
(1)       Id-Deċiżjoni Nru xxx tal-Parlament Ewropew u tal-Kunsill ta’ xxx 2013 li tistabbilixxi s-Seba’ Programm ta’
Azzjoni Ambjentali Komunitarju[1]
tistipula li informazzjoni tajba dwar ix-xejriet, il-pressjonijiet u
l-motivazzjonijiet ewlenin għall-bidla ambjentali hija essenzjali
għall-iżvilupp ta’ politika effettiva, għall-implimentazzjoni
tagħha, u b'mod aktar ġenerali għall-għoti ta’ setgħa
liċ-ċittadini. Għandhom jiġu żviluppati strumenti bl-għan
li tissaħħaħ is-sensibilizzazzjoni tal-pubbliku dwar l-effetti
ambjentali tal-attività ekonomika. 
(2)       L-Artikolu 10
tar-Regolament (UE) Nru 691/2011 jistieden lill-Kummissjoni biex
tirrapporta dwar l-implimentazzjoni ta’ dan ir-Regolament lill-Parlament
Ewropew u lill-Kunsill u, jekk xieraq, biex tipproponi l-introduzzjoni ta’
moduli ġodda ta’ kontijiet ekonomiċi ambjentali, bħall-Infiq u
d-Dħul għall-Protezzjoni Ambjentali (EPER) / il-Kontijiet
tal-Protezzjoni u l-Infiq Ambjentali (EPEA), is-Settur tal-Prodotti u
s-Servizzi Ambjentali (EGSS) u l-Kontijiet tal-Enerġija. 
(3)       Dawn it-tliet moduli
l-ġodda jikotribwixxu direttament għall-prijoritajiet politiki
tal-Unjoni ta’ tkabbir ekoloġiku u effiċjenza tar-riżorsi billi
jipprovdu informazzjoni importanti dwar l-indikaturi bħall-produzzjoni
tas-suq u l-impjiegi fl-EGSS, l-infiq nazzjonali għall-protezzjoni
ambjentali u l-użu tal-enerġija f'analiżi ta’ NACE ddettaljata.
(4)       Il-Kummissjoni
tal-Istatistika tan-Nazzjonijiet Uniti adottat il-qafas ċentrali
tas-Sistema ta’ Kontijiet Ekonomiċi Ambjentali (SEEA) bħala standard
internazzjonali tal-istatistika fit-43 sessjoni tagħha fi
Frar 2012. Il-moduli l-ġodda proposti huma konformi għal kollox
mas-SEEA.
(5)       Il-Kumitat tas-Sistema
Statistika Ewropea ġie kkonsultat,
(6)       Ir-Regolament (UE)
Nru 691/2011 għalhekk għandu jiġi emendat skont dan,
ADOTTAW DAN IR-REGOLAMENT:
Artikolu 1
Ir-Regolament (UE) Nru 691/2011 huwa
emendat kif ġej:
1.     
Fl-Artikolu 2, jiżdiedu l-punti li
ġejjin:
‘(4) ‘infiq għall-protezzjoni ambjentali’
tfisser ir-riżorsi ekonomiċi ddedikati għall-protezzjoni
ambjentali mill-unitajiet residenti. Il-protezzjoni ambjentali tinkludi
l-attivitajiet u l-azzjonijiet kollha li għandhom bħala skop ewlieni
l-prevenzjoni, it-tnaqqis u t-tneħħija tat-tniġġis kif
ukoll kwalunkwe degradazzjoni oħra tal-ambjent. Din tinkludi miżuri
meħuda sabiex jagħtu mill-ġdid il-ħajja lill-ambjent wara
li jkun ġie degradat. Huma esklużi l-attivitajiet li, filwaqt li
jkunu ta’ benefiċċju għall-ambjent, jissodisfaw primarjament il-bżonnijiet
tekniċi jew ir-rekwiżiti interni għall-iġjene jew
għas-sigurtà ta' intrapriża jew ta’ istituzzjoni oħra;
(5) ‘settur tal-prodotti u s-servizzi
ambjentali’ tfisser dawk l-attivitajiet ta’ produzzjoni ta’ ekonomija
nazzjonali li jiġġeneraw prodotti ambjentali.
Il-prodotti ambjentali ġew prodotti għall-protezzjoni
ambjentali u għall-ġestjoni tar-riżorsi. Il-ġestjoni
tar-riżorsi tinkludi l-preservazzjoni, iż-żamma u
t-tisħiħ tal-istokk ta’ riżorsi naturali u għalhekk isservi
ta’ salvagwardja kontra t-tnaqqis tal-istess riżorsi;
(6) ‘kontijiet tal-fluss ta’ enerġija
fiżika’ tfisser kumpilazzjonijiet konsistenti tal-flussi ta’ enerġija
fiżika fl-ekonomiji nazzjonali, il-flussi fl-ekonomiji u l-ħruġ
lejn ekonomiji oħra jew lejn l-ambjent.'
2.     
Fl-Artikolu 3(1), jiżdiedu l-punti li
ġejjin:
‘(d) modulu għall-kontijiet
tal-protezzjoni u l-infiq ambjentali, kif stipulat fl-Anness IV;
(e) modulu għall-kontijiet tas-settur
tal-prodotti u s-servizzi ambjentali, kif stipulat fl-Anness V;
(f) modulu għall-kontijiet tal-fluss ta’
enerġija fiżika, kif stipulat fl-Anness VI.’
3.     
L-Artikolu 8(2) huwa sostitwit b’dan li
ġej:
‘2.      Għall-finijiet
li tinkiseb deroga skont il-paragrafu 1 għall-Annessi I, II u
III, l-Istat Membru kkonċernat għandu jippreżenta talba
debitament ġustifikata lill-Kummissjoni
sat-12 ta’ Novembru 2011. Għall-finijiet li tinkiseb deroga
skont il-paragrafu 1 għall-Annessi IV, VI u VI, l-Istat
Membru kkonċernat għandu jippreżenta talba debitament
ġustifikata lill-Kummissjoni sa […[2].]’
4.     
L-Anness ta’ dan ir-Regolament jiżdied
bħala Annessi IV, V u VI tar-Regolament (UE) Nru 691/2011.
Artikolu 2
Dan ir-Regolament għandu jidħol
fis-seħħ fl-għoxrin jum wara l-pubblikazzjoni tiegħu f’Il-Ġurnal
Uffiċjali tal-Unjoni Ewropea.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
ANNESS 
‘ANNESS IV
MODULU GĦALL-KONTIJIET TAL-PROTEZZJONI
TAL-INFIQ AMBJENTALI
Taqsima 1
GĦANIJIET
Il-kontijiet tal-protezzjoni u l-infiq
ambjentali jippreżentaw dejta, b’mod li hija kompatibbli
bis-sħiħ mad-dejta rrappurtata skont is-Sistema Ewropea tal-Kontijiet
(ESA), dwar l-infiq għall-protezzjoni ambjentali, jiġifieri
ir-riżorsi ekonomiċi ddedikati minn unitajiet residenti
għall-protezzjoni ambjentali. Dawn il-kontijiet jippermettu
l-kumpilazzjoni tal-infiq nazzjonali għall-protezzjoni tal-ambjent (EP) li
huwa ddefinit bħala s-somma tal-użi tas-servizzi
għall-protezzjoni tal-ambjent minn unitajiet residenti u l-formazzjoni
grossa tal-kapital fiss (GFCF) għall-attivitajiet tal-protezzjoni
tal-ambjent u tat-traferimenti għall-protezzjoni tal-ambjent li mhumiex
kontroparti tal-punti ta’ qabel, li minnhom jitnaqqsu l-finanzjamenti
mogħtija mill-bqija tad-dinja.
Il-kontijiet
tal-protezzjoni u l-infiq ambjentali għandhom jużaw l-informazzjoni
eżistenti minn kontijiet nazzjonali (produzzjoni u ġenerazzjoni
tal-kontijiet tal-introjtu; GFCF skont NACE, tabelli tal-provvista u
l-użu; dejta skont il-klassifikazzjoni
tal-funzjonijiet tal-gvern), statistiki strutturali tan-negozju, reġistru
tan-negozju u sorsi oħra.
Dan l-Anness
jiddefinixxi d-dejta li għandha tiġi miġbura, ikkumpilata,
trażmessa u evalwata għall-kontijiet tal-protezzjoni u l-infiq
ambjentali mill-Istati Membri.
Taqsima 2
KOPERTURA
Il-kontijiet tal-protezzjoni u l-infiq
ambjentali għandhom l-istess konfini tas-sistema bħall-ESA u juru
l-infiq għall-protezzjoni ambjentali għall-attivitajiet
prinċipali, sekondarji u anċillari. Huma
koperti s-setturi li ġejjin:
–              
-amministrazzjoni pubblika (inklużi
l-istituzzjonijiet li ma jagħmlux profitt u li jagħtu servizz
lill-familji) u l-korporazzjonijiet bħas-setturi istituzzjonali li
jipproduċu servizzi għall-protezzjoni tal-ambjent. Il-produtturi speċjalizzati
jipproduċu servizzi għall-protezzjoni tal-ambjent bħala
l-attività prinċipali tagħhom,
–              
l-unità domestika, l-amministrazzjoni pubblika u
l-korporazzjonijiet bħala konsumaturi tas-servizzi għall-protezzjoni
tal-ambjent,
–              
il-bqija tad-dinja bħala benefiċjarja jew
l-oriġini tat-trasferimenti għall-protezzjoni tal-ambjent.
Taqsima 3
LISTA TA’ KARATTERISTIĊI
L-Istati Membri
għandhom jipproduċu kontijiet tal-protezzjoni u l-infiq ambjentali
skont il-karatteristiċi li ġejjin li huma ddefiniti f’konformità
mal-ESA: 
–              
il-produzzjoni ta’ servizzi għall-protezzjoni
tal-ambjent. Issir distinzjoni bejn il-produzzjoni tas-suq, il-produzzjoni mhux
tas-suq u l-produzzjoni ta' attivitajiet anċillari,
–              
il-konsum intermedju tas-servizzi
għall-protezzjoni tal-ambjent minn produtturi speċjalizzati,
–              
l-importazzjonijiet u l-esportazzjonijiet ta’
servizzi għall-protezzjoni tal-ambjent,
–              
il-VAT u t-taxxi l-oħra minbarra s-sussidji
fuq il-prodotti ta’ servizzi għall-protezzjoni tal-ambjent,
–              
il-formazzjoni grossa tal-kapital fiss u
l-akwiżizzjonijiet minbarra d-disponimenti ta’ assi mhux finanzjarji u
mhux manifatturati għall-produzzjoni ta’ servizzi għall-protezzjoni
tal-ambjent,
–              
il-konsum finali ta’ servizzi
għall-protezzjoni tal-ambjent,
–              
it-trasferimenti għall-protezzjoni tal-ambjent
(riċevuti/mħallsa). 
Id-dejta kollha
għandha tiġi rrappurtata f’miljuni fil-munita nazzjonali. 
Taqsima 4
L-EWWEL SENA TA’ REFERENZA; FREKWENZA
U SKADENZI TAT-TRAŻMISSJONI
1.
L-istatistiki għandhom jiġu kkumpilati u
trażmessi fuq bażi annwali. 
2.
L-istatistiki għandhom jiġu trażmessi fi
żmien 24 xahar mit-tmiem tas-sena ta’ referenza. 
3.
Sabiex jiġu sodisfatti l-ħtiġijiet
tal-utent għal settijiet ta’ dejta kompleti u fil-ħin, il-Kummissjoni
(Eurostat) għandha tipproduċi stimi għat-totali tal-UE-27
għall-aggregati prinċipali ta’ dan il-modulu, hekk kif tkun
disponibbli dejta suffiċjenti skont il-pajjiżi. Il-Kummissjoni (Eurostat) għandha, kull fejn
possibbli, tipproduċi u tippubblika stimi għad-dejta li ma ġietx
trażmessa mill-Istati Membri fl-iskadenzi speċifikati
fil-punt 2. 
4.
L-ewwel sena ta’ referenza hija s-sena li fiha jidħol
fis-seħħ dan ir-Regolament. 
5.
Fl-ewwel trażmissjoni ta' dejta, l-Istati Membri
għandhom jinkludu d-dejta annwali mill-2013 sal-ewwel sena ta’ referenza. 
6.
F'kull trażmissjoni sussegwenti ta' dejta
lill-Kummissjoni, l-Istati Membri għandhom jipprovdu dejta annwali
għas-snin n-3, n-2, n-1 u n, fejn n hija s-sena ta’ referenza.
Taqsima 5
TABELLI TA’ RAPPURTAR
1.
Għall-karatteristiċi msemmija
fit-Taqsima 3, id-dejta għandha tiġi rrappurtata skont dan it-tqassim:
–              
tipi ta’ produtturi/konsumaturi ta’ servizzi
għall-protezzjoni tal-ambjent kif iddefiniti fit-taqsima 2,
–              
klassijiet tal-klassifikazzjoni tal-attivitajiet
għall-protezzjoni tal-ambjent (CEPA) aggregati kif ġej:
Għall-attivitajiet mhux tas-suq tal-amministrazzjoni
pubblika u għat-trasferimenti għall-protezzjoni tal-ambjent:
–              
CEPA 2
–              
CEPA 3
–              
somma tas-CEPA 1 + 4 + 5 + 7
–              
CEPA 6
–              
somma tas-CEPA 8 + 9 
Għall-attivitajiet anċillari
tal-korporazzjonijiet:
–              
CEPA 1
–              
CEPA 2
–              
CEPA 3
–              
somma tas-CEPA 4 + 5 + 6 + 7 + 8 + 9
Għall-korporazzjonijiet bħala produtturi
sekondarji u speċjalizzati:
–              
CEPA 2
–              
CEPA 3
–              
CEPA 4
Għall-unità domestika bħala konsumaturi:
–              
CEPA 2
–              
CEPA 3
–              
Il-kodiċi ta’ NACE li ġejjin
għall-produzzjoni anċillari ta’ servizzi għall-protezzjoni
tal-ambjent: NACE Rev. 2 B, C, D, diviżjoni 36. Id-dejta
għat-taqsima C għandha tiġi ppreżentata f’diviżjonijiet.
Id-diviżjonijiet minn 10 sa 12, minn 13 sa 15 u minn 31 sa 32
għandhom jinġabru flimkien. L-Istati Membri li skont ir-Regolament
(KE) Nru 295/2008[3]
tal-Parlament Ewropew u tal-Kunsill (dak li jikkonċerna d-definizzjonijiet
tal-karatteristiċi, il-format tekniku tad-dejta ta’ trażmissjoni,
ir-rekwiżiti ta’ rapportar doppju għal NACE Rev. 1.1 u NACE Rev. 2 u
d-derogi li għandhom jingħataw għall-istatistiki strutturali
tan-negozju) mhumiex obbligati li jiġbru dejta tal-protezzjoni u l-infiq
ambjentali għal wieħed jew aktar minn dawn il-kodiċi ta’ NACE,
ma għandhomx għalfejn jipprovdu dejta għal dawn il-kodiċi
ta’ NACE.
2. Il-klassijiet tas-CEPA msemmija
fil-paragrafu 1 huma kif ġej:
CEPA 1 - Protezzjoni tal-arja ambjentali u
l-klima
CEPA 2 – Ġestjoni tal-ilma mormi
CEPA 3 – Ġestjoni tal-iskart
CEPA 4 – Protezzjoni u rijabilitazzjoni
tal-ħamrija, tal-ilma ta’ taħt l-art u tal-ilma tal-wiċċ
CEPA 5 - Tnaqqis tal-istorbju u l-vibrazzjoni
CEPA 6 – Protezzjoni tal-bijodiversità u
tal-pajsaġġ
CEPA 7 – Protezzjoni kontra r-radjazzjoni
CEPA 8 – Riċerka u żvilupp
ambjentali 
CEPA 9 - Attivitajiet oħrajn
għall-protezzjoni tal-ambjent
Taqsima 6
TUL TA’ ŻMIEN MASSIMU TAL-PERJODI TRANŻITORJI
Għall-implimentazzjoni
tad-dispożizzjonijiet ta’ dan l-Anness, it-tul ta’ żmien massimu
tal-perjodu tranżitorju huwa ta’ sentejn mill-iskadenza tal-ewwel
trażmissjoni.
Anness V
MODULU GĦAS-SETTUR TAL-PRODOTTI U S-SERVIZZI AMBJENTALI
Taqsima 1
GĦANIJIET
L-istatistiki dwar
il-prodotti u s-servizzi ambjentali jirreġistraw u jippreżentaw dejta
dwar l-attivitajiet ta’ produzzjoni tal-ekonomiji nazzjonali li
jiġġeneraw prodotti ambjentali b’mod li tkun kompatibbli
bis-sħiħ mad-dejta rrappurtata skont l-ESA.
Dan l-Anness
jiddefinixxi d-dejta li għandha tiġi miġbura, ikkumpilata,
trażmessa u evalwata għall-prodotti u s-servizzi ambjentali
mill-Istati Membri.
Taqsima 2
KOPERTURA
Is-settur
tal-prodotti u s-servizzi ambjentali għandu l-istess konfini tas-sistema
bħall-ESA u jikkonsisti fil-prodotti u s-servizzi ambjentali kollha li
jinħolqu fil-konfini ta’ produzzjoni. L-ESA tiddefinixxi l-produzzjoni
bħala l-attività li titwettaq taħt il-kontroll u r-responsabbiltà ta’
unità istituzzjonali li tuża riżorsi bħal ħidma, kapital u
prodotti u servizzi, biex tipproduċi prodotti u servizzi.
Il-prodotti u
s-servizzi ambjentali jaqgħu fil-kategoriji li ġejjin: servizzi ambjentali speċifiċi, prodotti
bl-iskop unikament ambjentali (prodotti konness), prodotti adattati u
teknoloġiji ambjentali. 
Taqsima 3
LISTA TA’ KARATTERISTIĊI
L-Istati Membri
għandhom jipproduċu l-istatistiki dwar is-settur tal-prodotti u
s-servizzi ambjentali skont il-karatteristiċi li ġejjin:
–              
il-produzzjoni tas-suq, li minnha:
–              
l-esportazzjonijiet
–              
il-valur miżjud tal-attivitajiet tas-suq
–              
l-impjiegi tal-attivitajiet tas-suq.
Id-dejta kollha
għandha tiġi rrappurtata f’miljuni fil-munita nazzjonali, ħlief
il-karatteristika tal-‘impjiegi’ li għaliha l-unità ta’ rappurtar
għandha tkun ekwivalenti għall-full-time.
Taqsima 4
L-EWWEL SENA TA’ REFERENZA; FREKWENZA U SKADENZI TAT-TRAŻMISSJONI
1.
L-istatistiki għandhom jiġu kkumpilati u
trażmessi fuq bażi annwali.
2.
L-istatistiki għandhom jiġu trażmessi fi
żmien 24 xahar mit-tmiem tas-sena ta’ referenza.
3.
Sabiex jiġu sodisfatti l-ħtiġijiet
tal-utent għal settijiet ta’ dejta kompleti u fil-ħin, il-Kummissjoni
(Eurostat) għandha tipproduċi stimi għat-totali tal-UE-27
għall-aggregati prinċipali ta’ dan il-modulu, hekk kif tkun
disponibbli dejta suffiċjenti skont il-pajjiżi. Il-Kummissjoni (Eurostat) għandha, kull fejn
possibbli, tipproduċi u tippubblika stimi għad-dejta li ma ġietx
trażmessa mill-Istati Membri fl-iskadenzi speċifikati
fil-punt 2.
4.
L-ewwel sena ta’ referenza hija s-sena li fiha jidħol
fis-seħħ dan ir-Regolament.
5.
Fl-ewwel trażmissjoni ta' dejta, l-Istati Membri
għandhom jinkludu d-dejta annwali mill-2013 sal-ewwel sena ta’ referenza.
6.
F'kull trażmissjoni sussegwenti ta' dejta
lill-Kummissjoni, l-Istati Membri għandhom jipprovdu dejta annwali
għas-snin n-3, n-2, n-1 u n, fejn n hija s-sena ta’ referenza.
Taqsima 5
TABELLI TA’ RAPPURTAR
1.
Għall-karatteristiċi msemmija
fit-Taqsima 3, id-dejta għandha tiġi rrappurtata
bil-klassifikazzjoni inkroċjata:
–              
klassifikazzjoni tal-attivitajiet ekonomiċi,
NACE Rev. 2 (A*21 livell ta’ aggregazzjoni stipulat fl-ESA),
–              
klassijiet tal-klassifikazzjoni tal-attivitajiet
għall-protezzjoni tal-ambjent (CEPA) u l-klassifikazzjoni tal-attivitajiet
ta’ ġestjoni tar-riżorsi (CreMA) miġbura kif ġej:
–              
CEPA 1
–              
CEPA 2
–              
CEPA 3
–              
CEPA 4
–              
CEPA 5
–              
CEPA 6
–              
somma ta’: CEPA 7, CEPA 8 u CEPA 9
–              
CReMA 10
–              
CReMA 11
–              
CReMA 13
–              
CReMA 13A
–              
CReMA 13B
–              
CReMA 13C
–              
CReMA 14
–              
somma ta’: CReMA 12, CReMA 15 u CReMA 16
2.
Il-klassijiet ta’ CEPA msemmija fil-paragrafu 1 huma
stipulati fl-Anness IV. Il-klassijiet tal-CreMA msemmija
fil-paragrafu 1 huma kif ġej:
CReMA 10 – Ġestjoni tal-ilma 
CReMA 11 – Ġestjoni tar-riżorsi
tal-foresti
CreMA 12 – Ġestjoni tal-flora u fawna
selvaġġi
CReMA 13 – Ġestjoni tar-riżorsi
tal-enerġija
CReMA 13A – Produzzjoni ta’ enerġija
minn rożorsi ronnovabbli
CReMA 13B – Iffrankar u ġestjoni
tas-sħana/enerġija
CreMA 13C - Minimizzazzjoni tal-użu
tal-enerġija fossili bħala materja prima
CReMA 14 – Ġestjoni tal-minerali
CreMA 15 – Attivitajiet ta' riċerka u
żvilupp għall-ġestjoni tar-riżorsi
CreMA 16 – Attivitajiet oħra ta’
ġestjoni tar-riżorsi
Taqsima 6
TUL TA’ ŻMIEN MASSIMU TAL-PERJODI TRANŻITORJI
Għall-implimentazzjoni
tad-dispożizzjonijiet ta’ dan l-Anness, it-tul ta’ żmien massimu
tal-perjodu tranżitorju huwa ta’ sentejn mill-iskadenza tal-ewwel
trażmissjoni.
Anness VI
MODULU
GĦALL-KONTIJEIT TAL-FLUSS TA’ ENERĠIJA FIŻIKA
Taqsima 1
GĦANIJIET
Il-kontijiet tal-fluss ta’ enerġija
fiżika jippreżentaw dejta dwar il-flussi fiżiċi
tal-enerġija espressa f’terajoules b’mod li tkun kompletament kompatibbli
mal-kunċetti, il-prinċipji u d-dejta rrappurtata skont is-Sistema
Ewropea tal-Kontijiet (ESA). Dawn
jirreġistraw dejta dwar l-enerġija relatata mal-attivitajiet
ekonomiċi tal-unitajiet residenti tal-ekonomiji nazzjonali f’analiżi
skont l-attività ekonomika. Dawn
jippreżentaw l-oriġini u d-destinazzjoni tar-riżorsi ta’
enerġija naturali, tal-prodotti ta’ enerġija u tar-residwi ta’
enerġija. L-attivitajiet ekonomiċi
jinkludu l-produzzjoni, il-konsum u l-akkumulazzjoni.
Taqsima 2
KOPERTURA
Il-kontijiet tal-fluss ta’ enerġija
fiżika għandhom l-istess konfini tas-sistema bħall-ESA u huma
bbażati wkoll fuq l-istess prinċipju ta’ residenza.
F’konformità mal-ESA, unità hija ddefinita
bħala unità residenti ta’ pajjiż meta jkollha ċentru ta’
interess ekonomiku fit-territorju ekonomiku ta’ dak il-pajjiż,
jiġifieri, meta għal perjodu estiż (sena jew aktar) din tinvolvi
ruħha f'attivitajiet ekonomiċi f'dak it-territorju.
Il-kontijiet tal-fluss ta’ enerġija
fiżika jirreġistraw flussi ta’ enerġija fiżika li
jirriżultaw mill-attivitajiet tal-unitajiet residenti kollha,
mingħajr ma jitqies minn fejn dawn il-flussi jkunu ġejjin ġeografikament.
Il-kontijiet tal-fluss ta’ enerġija
fiżika jirreġistraw il-flussi fiżiċi ta’ enerġija
mill-ambjent għall-ekonomija, fl-ekonomija, u mill-ekonomija lura
għall-ambjent.
Taqsima 3
LISTA TA’ KARATTERISTIĊI
L-Istati Membri
għandhom jipproduċu il-kontijiet tal-fluss ta’ enerġija
fiżika skont il-karatteristiċi li ġejjin: 
–              
il-flussi ta’ enerġija fiżika
miġbura fi tliet kategoriji ġeneriċi:
–              
(i) ir-riżorsi ta’ enerġija naturali,
–              
(ii) il-prodotti ta’ enerġija, 
–              
(iii) ir-residwi ta’ enerġija.
–              
l-oriġini tal-flussi ta’ enerġija
fiżika miġbura f’ħames kategoriji: il-produzzjoni, il-konsum,
l-akkumulazzjoni, il-bqija tad-dinja u l-ambjent,
–              
id-destinazzjoni tal-flussi fiżiċi,
miġbura fl-istess ħames kategoriji bħall-oriġini tal-flussi
ta’ enerġija fiżika.
Id-dejta kollha
għandha tiġi rrappurtata f’terajoules.
Taqsima 4
L-EWWEL SENA TA’ REFERENZA; FREKWENZA
U SKADENZI TAT-TRAŻMISSJONI
1.
L-istatistiki għandhom jiġu kkumpilati u
trażmessi fuq bażi annwali. 
2. L-istatistiki
għandhom jiġu trażmessi fi żmien 18-il xahar mit-tmiem
tas-sena ta’ referenza. 
3.
Sabiex jiġu sodisfatti l-ħtiġijiet
tal-utent għal settijiet ta’ dejta kompleti u fil-ħin, il-Kummissjoni
(Eurostat) għandha tipproduċi stimi għat-totali tal-UE-27
għall-aggregati prinċipali ta’ dan il-modulu, hekk kif tkun
disponibbli dejta suffiċjenti skont il-pajjiżi. Il-Kummissjoni (Eurostat) għandha, kull fejn
possibbli, tipproduċi u tippubblika stimi għad-dejta li ma ġietx
trażmessa mill-Istati Membri fl-iskadenzi speċifikati
fil-punt 2.
4.
L-ewwel sena ta’ referenza hija s-sena li fiha jidħol
fis-seħħ dan ir-Regolament. 
5.
Fl-ewwel trażmissjoni ta’ dejta, l-Istati Membri
għandhom jinkludu d-dejta annwali mill-2013 sal-ewwel sena ta’ referenza. 
6.
F'kull trażmissjoni sussegwenti ta’ dejta
lill-Kummissjoni, l-Istati Membri għandhom jipprovdu dejta annwali
għas-snin n-3, n-2, n-1 u n, fejn n hija s-sena ta’ referenza.
Taqsima 5
TABELLI TA’ RAPPURTAR
1.
Għall-karatteristiċi msemmija
fit-Taqsima 3, għandha tiġi rrappurtata d-dejta li ġejja:
–              
Tabelli tar-riżorsi għall-flussi
tal-enerġija fl-unitajiet fiżiċi: Din it-tabella
tirreġistra r-riżorsi ta’ enerġija naturali, il-prodotti ta’
enerġija u r-residwi ta’ enerġija (ringieli) skont l-oriġini,
jiġifieri ‘l-fornitur’(kolonni).
–              
Tabella tal-użi tal-flussi ta’ enerġija:
Din it-tabella tirreġistra r-riżorsi ta’ enerġija naturali,
il-prodotti ta’ enerġija u r-residwi ta’ enerġija (ringieli) skont
id-destinazzjoni, jiġifieri ‘l-utent’(kolonni).
–              
Tabella tal-użi tal-flussi ta’ enerġija
rilevanti għall-emissjonijiet: Din it-tabella tirreġistra l-użu
tar-riżorsi ta’ enerġija naturali u l-prodotti tal-enerġija
rilevanti għall-emissjonijiet (ringieli) permezz tal-unità ta’ użu u
emissjoni (kolonni).
–              
Indikatur ewlieni tal-enerġija ‘konsum totali
tal-enerġija permezz ta’ unitajiet residenti’, f’analiżi
mill-industriji u mill-unità domestika.
–              
Tabella ta’ konkordanza li turi l-elementi
differenti li jiffurmaw id-differenza bejn l-indikatur ewlieni
tal-enerġija ‘użu totali tal-enerġija permezz ta’ unitajiet
residenti’ u l-indikatur ewlieni komuni tal-enerġija kif ippreżentat
mill-istatistiki Ewropej tal-enerġija ‘konsum gross domestiku
tal-enerġija’.
2. It-tabelli tar-riżorsi u tal-użi
tal-flussi ta’ enerġija (inklużi l-flussi rilevanti
għall-emissjonijiet) jitqassmu b’mod komuni f’termini ta’ ringieli u
kolonni.
3. Il-kolonni jindikaw l-oriġini
(provvista) jew id-destinazzjoni (użu) tal-flussi fiżiċi.
Il-kolonni huma miġbura f’ħames kategoriji:
–              
‘Produzzjoni’ li hija relatata mal-produzzjoni ta’
prodotti u servizzi. L-attivitajiet ta’ produzzjoni huma kklassifikati skont
NACE Rev. 2 u d-dejta hija rrappurtata fil-livell ta' aggregazzjoni
A*64.
–              
L-attivitajiet ta’ ‘konsum’ huma ppreżentati
f’kolonna waħda għall-konsum finali tal-unitajiet domestiċi
privati.
–              
‘Akkumulazzjoni’ tirreferi għall-bidliet
fl-istokk tal-prodotti ta’ enerġija fl-ekonomija. 
–              
‘Il-bqija tad-dinja’ tirreġistra l-flussi
tal-prodotti importati u esportati. 
–              
'Ambjent' tirreġistra l-oriġini
tal-flussi tar-riżorsi naturali u d-destinazzjoni tal-flussi residwali.
4. Ir-ringieli jiddeskrivu t-tip ta’ flussi
fiżiċi kklassifikati bħal dawk li hemm fl-ewwel punt
tat-taqsima 3.
5. Il-klassifikazzjoni tar-riżorsi ta’
enerġija naturali, tal-prodotti ta’ enerġija u tar-residwi ta’
enerġija hija kif ġej:
–              
Ir-riżorsi ta’ enerġija naturali huma
miġbura f’riżorsi ta’ enerġija naturali mhux rinnovabbli u
f’riżorsi ta’ enerġija naturali rinnovabbli. 
–              
Il-prodotti ta’ enerġija huma miġbura
skont il-klassifikazzjoni tal-prodotti bl-attività (CPA) u l-klassifikazzjoni
użata fl-istatistiki Ewropej tal-enerġija.
–              
Ir-residwi ta’ enerġija jinkludu l-iskart
(mingħajr valur monetarju); it-telf matul l-estrazzjoni/l-astrazzjoni,
id-distribuzzjoni/it-trasport, it-trasformazzjoni/il-konverżjoni u
l-ħżin; kif ukoll l-ibbilanċjar tal-elementi biex
jibbilanċjaw l-provvista u l-użu tat-tabelli.
6. Il-‘korrelazzjoni’ bejn l-indikatur
prinċipali skont il-prinċipju ta’ residenza u l-indikatur
ibbażat fuq it-territorju hija ppreżentata għall-ekonomija
nazzjonali kollha (l-ebda analiżi mill-industriji) u tinkiseb kif
ġej:
użu totali ta’ enerġija b’unitajiet
residenti
- użu ta’ enerġija b’unitajiet
residenti barra mill-pajjiż
+ użu ta’ enerġija minn persuni
fit-territorju li mhumiex residenti
= konsum gross domestiku tal-enerġija
(ibbażat fuq it-territorju)
Taqsima 6
TUL TA’ ŻMIEN MASSIMU TAL-PERJODI TRANŻITORJI
Għall-implimentazzjoni
tad-dispożizzjonijiet ta’ dan l-Anness, it-tul ta’ żmien massimu
tal-perjodu tranżitorju huwa ta’ sentejn mill-iskadenza tal-ewwel
trażmissjoni.’
[1]               ĠU L xxx.
[2]               ĠU: jekk jogħġbok daħħal data -
tliet xhur wara d-dħul fis-seħħ ta' dan ir-Regolament li
jemenda.
[3]               ĠU L 97,
9.4.2008, p. 13-59.